
Presentació 


Ja ha arribat de nou Sant Jordi i, com en els últims anys, posem 
a l'abast de la comunitat universitària i del públic en general un 
nou llibre per participar en aquesta celebració tan nostrada. 

En aquesta ocasió, us fem a mans un petit recull de textos i 
imatges que ha elaborat el Dr. Jordi À. Carbonell en homenatge 
a un gran pintor reusenc del segle XIX injustament oblidat: Jo- 
sep Tapiró i Baró. La mostra forma part de les exposicions que 
ha comissariat el Dr. Carbonell, professor d'Història de l'Art de 
la nostra universitat i expert reconegut d'aquesta etapa artística. 
De la seva mà descobrim els trets bàsics de l'orientalisme pictò- 
ric, que va tenir Marià Fortuny com un dels seus elements fona- 
mentals. La reivindicació de les obres de Tapiró, gran amic de 
Fortuny, arran del centenari de la seva mort, ha fet que el Museu 
de Reus i el Museu Nacional d'Art de Catalunya proposin sen- 
gles exposicions on es comprova la vàlua de les aquarel-les de 
Josep Tapiró. 

La reivindicació de les persones que han configurat la vida 
cultural del nostre territori forma part de les funcions que vol 
dur a terme la Universitat Rovira i Virgili, perquè d'aquesta ma- 
nera enfortim la nostra transmissió de coneixement cap a la 
societat, i especialment cap a la més immediata, les comarques 
meridionals de Catalunya, a les quals ens devem per llei. Posem 
així també de manifest la nostra voluntat de posar el coneixe- 


ment al servei de la societat i el nostre compromís amb les per- 
sones, amb la ciència, amb els valors i amb l'entorn local i global. 
Un compromís que des de la universitat ens porta a arbitrar els 
mitjans necessaris per potenciar el compromís amb la reflexió 
intel-lectual, la creació i la difusió de la cultura. 

Voldria agrair, finalment, al Dr. Carbonell que ens hagi apro- 
pat la vida i la obra de Josep Tapiró, la qual cosa ens ha permès 
formar part de les celebracions que s'han dut a terme arran del 
centenari de la seva mort. També vull donar les gràcies a la di- 
recció del Museu Nacional d'Art de Catalunya per participar en 
l'edició d'aquesta obra i al seu equip de publicacions per la seva 
col-laboració. 

Que tingueu una feliç diada de Sant Jordil 


FRANCESC XAVIER GRAU VIDAL 
Rector 


L'orientalisme de Tapiró 


Josep Tapiró pintant al seu estudi de Tànger acompanyat del pintor Josep 


Llovera, un amic i una model. Any 1892. Autor desconegut. 


Introducció 


Al segle xIX la pintura orientalista, dedicada a la representació 
de la Dar al-islam o món musulmà, es va convertir en un gè- 
nere temàtic important. L'Orient referit, quan no era imagina- 
ri, s'identificava amb els paisos del nord d'Àfrica, els de l'est de 
la Mediterrània i els de la mar Negra. Es projectaren una sèrie 
d'ideals a la vida, la història, la cultura i el paisatge d'aquests 
indrets que es coneixien a través dels testimonis dels viatgers 
i de l'expansió colonial. L'esperit romàntic conduí els artistes a 
la recerca d'aquests territoris immaculats. Per ells, l'Orient re- 
presentava una fugida en l'espai i en el temps, el lloc on romani- 
en els valors simples de les societats primitives, on l'home vivia 
en harmonia amb l'entorn i gaudia d'una existència més plena i 
lliure. 

Des de la campanya de Napoleó a Egipte l'any 1798, el món 
islàmic es convertí en un lloc comú de l'imaginari romàntic. La 
literatura contribuí de manera decisiva a la seva exaltació poèti- 
ca i fantàstica. Lord Byron, François René de Chateaubriandt, 
Víctor Hugo i Heinrich Heine, difongueren una visió subjecti- 
vista i extremadament pintoresca d'un àmbit geogràfic i cultural 
que aleshores començava a conèixer-se i a despertar l'interès de 
la societat. 

L'apropament al món islàmic manifestava en un principi 
un clar desig d'evasió, un somni ideal. Es volia fugir d'un món 

cada cop més consagrat al progrés material que foragitava la 
sensibilitat poètica. Aquest escapisme elaborà progressivament 
un seguit d'estereotips que constituiren el que s'ha anomenat 
somni oriental. Cap a mitjan centúria, però, l'ideal artístic evo- 
Jucionà cap als plantejaments realistes, que, en l'àmbit que ens 
ocupa, comportà la voluntat de transcriure l'entorn de manera 
més fidel. Els nous paradigmes també impulsaren el sorgiment 
de l'anomenada pintura etnogràfica. Tot i això, van proliferar 
les imatges tòpiques amb pretensions d'objectivitat que respo- 
nien a un autèntic afiloarabisme de pandereta:.. Cal tenir pre- 
sent que l'expansió colonial apropà Europa a la realitat islàmica 
i en facilità el coneixement directe i, per tant, que el somni es 
convertís en experiència empírica i vital. L'Algèria francesa fou 
capdavantera a oferir als artistes i intel-lectuals la possibilitat de 
traslladar-se a l'Orient amb facilitat i seguretat. 

Val a dir que al segle xix hi hagué nombrosos artistes que 
viatjaren a paisos musulmans. Alguns dels pioners van aprofitar 
circumstàncies polítiques, com les campanyes bèl-liques, en què 
feien la tasca de cronistes pictòrics i gràfics. Finalment, la guerra 
hispanomarroquina de 1859-1860 descobrí el Magrib als artis- 
tes peninsulars, especialment al català Marià Fortuny (1838- 
1874). Altrament, les missions diplomàtiques també donaren 
als artistes l'oportunitat d'introduir-se en aquesta cultura sense 
que els perillés la integritat. El primer pintor que s'hi aventurà, 
Eugène Delacroix, féu el seu periple pel Magrib mentre acom- 


PLANTEL MILITAR, cs 


de 0ostumbres maroquíes, copia de una ueusrela. de J. Tapiró 


Josep Tapiró. Planter militar. Obra reproduida a La llustración Artística, 1887. 


panyava una legació encapçalada pel comte Charles de Mornay, 
que havia d'entrevistar-se a Fes amb el soldà del Marroc, Mulay 
Abderrahman. Edmondo d'Amicis, Stefano Ussi, Cesare Biseo, 
Benjamin Constant, James-Jacques Tissot, Georges Clairin i, 
segons algunes fonts, Josep Tapiró anaren al Magrib a mitjan 
anys setanta acompanyant les ambaixades dels seus paisos per 
presentar les credencials al soldà Mulay Hassan I. 

La presència d'artistes occidentals en terres asiàtiques i 
nord-africanes col-laborà a establir i difondre uns itineraris 
que, amb els anys, esdevindrien significatius destins turístics. 
Aquests indrets, situats vora la mar Mediterrània, foren bàsica- 
ment, Grècia, Istanbul, Terra Santa, Egipte, Algèria, el Marroc i 
el sud d'Espanya. Els darrers, que eren els més propers, es con- 
vertiren en font d'inspiració d'alguns dels artistes més brillants 
del nostre país. Pels romàntics, Andalusia era l'únic reducte ori- 
ental que romania a Europa. L'evocació del seu esplendorós pas- 
sat medieval es convertí en tema d'inspiració d'algunes de les 
creacions artístiques i literàries més interessants del segle XIX, 
la qual cosa posà de moda aquesta regió i motivà que fos visi- 
tada per un bon nombre d'artistes europeus i americans. Molts 
cops, la culminació d'aquest viatge a l'Europa més meridional 
consistia a fer una visita a l'altra banda de l'estret de Gibraltar, 
concretament a la ciutat de Tànger, atesa la seva proximitat i el 
fet que es considerés la continuació d'Andalusia, el lloc on per- 
vivien molts aspectes de la vida de l'evocat al-Àndalus. Cal dir, 
endemés, que la resta de l'imperi xerifià era vedat als cristians. 
Les guies turístiques del canvi de segle tenien en compte no- 
més el territori entre Tànger, Ceuta i Tetuan, i no garantien la 
seguretat dels visitants davant l'atac dels berbers, jabalyat, que 
poblaven aquella zona. 

Marroc fou un punt i a banda en l'escenari orientalista. Les 
consequències de no haver patit mai la dominació otomana i el 


seu arrelat substrat berber hi havien atorgat un caràcter diferent 
del de la resta de paisos nord-africans. L'imperi alauita havia vis- 
cut una evolució més autònoma i original. En aquest sentit, s'en- 
tenen les paraules de Ph. Jullian quan afirma que els orientalistes 
magribins es varen distingir per la seva sobrietat, atès que la seva 
font d'inspiració era diferent. Preferien les atmosferes als trets 
pintorescos, i la bellesa de les austeres casbes als sumptuosos 
basars. 


L'orientalisme pictòric peninsular 


Els orígens del gènere pictòric orientalista adquireixen, en el 
cas espanyol, unes singularitats que li atorguen personalitat 
pròpia en l'àmbit general, tot i que la seva aparició i el seu 
desenvolupament s'inscriuen plenament en el corrent europeu. 
La presència musulmana en el passat i la proximitat geogràfica 
del Magrib en van condicionar la temàtica. És sabut que els 
inicis de la pintura orientalista es troben en les composicions 
de gènere històric, que el romanticisme va utilitzar per reviure 
l'enyorada edat mitjana. Per aquest motiu, des del principi de 
segle, l'evocació i la recreació de l'al-Àndalus medieval es va 
convertir en una constant del repertori orientalista romàntic 
europeu i de la pintura d'història dels artistes peninsulars. Obres 
com ara L'últim Abenserraig, de René Chateaubriand, Els contes 

Josep Tapiró. Retrat de tangerí, aquarel-la sobre paper, 45 x 30,5 cm, 
Barcelona, col.lecció particular. 


de l'Alhambra, de VVashington Irving, o les descripcions literàries 
de Richard Ford, d'Alexandre Dumas, i les imatges de David 
Roberts en foren els primers exemples significatius. Van ser 
precisament els intel-lectuals forans els difusors, com també de 
vegades els introductors, d'aquesta temàtica. No s'ha d'oblidar, 
però, l'aportació cultural espanyola, i concretament l'andalusa, 
que durant el romanticisme perseverà en la recuperació 
històrica, literària i artística del passat musulmà. La nostàlgia 
del refinat regne nassarita va inspirar una bona quantitat de 
literatura i obres d'art, i va contribuir a crear una imatge fantàstica 
d'Andalusia que permetia recrear-hi l'anomenat somni oriental. 
L'orientalisme pictòric espanyol s'inscrivia plenament en 
l'europeu tot i les seves singularitats temàtiques i, com aquest, 
evolucionà formalment per adaptar-se als plantejaments estilís- 
tics de cada moment. Sens dubte, les escenes carregades d'ener- 
gia d'E. Delacroix, les detallades visions de H. Vernet, els banys 
turcs, harems i odalisques de Jean Auguste Dominique Ingres, 
els paisatges de David Roberts, i les visions orientals de Théo- 
dore Chassériau, d'Eugène Fromentin, o d'Alexandre Decamps, 
tingueren un gran ascendent sobre els nostres artistes. Aquest 
orientalisme, producte sobretot de la invenció, i anomenat per 
alguns crítics quimèric, pretenia evadir el públic a un món de 
misteri, de sensualitat i de passions irrefrenables, ple de plaers 
sensorials i crueltats inimaginables. Com en la resta d'Europa, a 
partir de mitjan segle, aquesta tendència —de base estrictament 

romàntica— va conviure amb el plantejament més realista, cen- 
trat en la representació fidel dels aspectes més pintorescos de la 
societat musulmana. En aquest darrer vessant excel-liren Marià 
Fortuny i Josep Tapiró. 

Es pot afirmar que la veritable expansió de l'orientalisme al 
nostre país es produí a partir de la contesa hispanomarroqui- 
na (1859-1860), i es deu, en bona mesura, a Marià Fortuny, el 
pintor català més internacional del segle xix. Va viatjar al nord 
d'Àfrica durant la guerra a càrrec de la Diputació de Barcelona 
per documentar els quadres de batalles que se li havien enco- 
manat. Va arribar al Marroc per primer cop com un jove pintor 
romàntic i acadèmic i en va tornar convertit en un artista de vi- 
sió directa, inspirat pel món que acabava de conèixer. Les com- 
posicions orientalistes resultants constitueixen el bo i millor 
d'aquest gènere i, evidentment, tingueren una gran ascendència 
en l'imaginari de la societat europea d'aleshores. En definitiva, la 
seva obra contribuí a la creació dels clixés que es repetiren fins a 
la sacietat durant la segona meitat del vuit-cents. Així mateix, el 
seu amic Josep Tapiró l'acompanyà en el darrer viatge, i se li obrí 
un univers temàtic, al qual en un futur consagraria els pinzells, i, 
a més, agafaria el relleu del seu company en el desig d'aprofundi- 
ment en aquesta realitat de l'altra banda de l'estret de Gibraltar. 


Josep Tapiró 


Josep Tapiró i Baró ha estat un dels artistes més internacionals 
del nostre art vuitcentista. Les seves aquarel-les foren molt valo- 
rades per la factura impecable, que atorgava una extraordinària 
versemblança a les seves imatges. Altrament, fou el primer pin- 
tor peninsular instal-lat a la ciutat de Tànger de forma perma- 
nent. Residí a la seva medina des de l'any 1876 fins al seu traspàs, 
al mes d'octubre de 1913. Des d'aquest indret féu un acostament 
quasi científic a la societat musulmana, cosa que ha convertit 
la seva obra en un significatiu document testimonial d'un món 
quasi medieval que estava a punt de transformar-se profunda- 
ment per culpa de la pressió expansionista europea. 
Actualment, a causa de raons diverses, la seva figura ha sofert 
un oblit gens merescut: a Tànger, a causa de l'amnèsia voluntària 
que hi ha del període internacional, a Catalunya, per l'allunya- 
ment durant quasi quaranta anys, i pel fet que part important 
dels seus treballs es comercialitzaren al mercat anglosaxó. 
Tanmateix, fins fa relativament poc temps, els historiadors 
de l'art han tractat Tapiró d'una manera superficial i, sovint, amb 
els prejudicis de modernitat que tant han afectat la valoració de 
la pintura del segle XIX. Se l'ha vist com un simple seguidor del 
pintor de La vicaria, que féu unes obres orientalistes excessiva- 
ment elaborades amb la tècnica de l'aquarel-la. En realitat, Tapi- 
ró fou un artista amb una personalitat consistent i un llenguat- 

ge formal propi. A més, constituí el relleu de les intencions del 
seu amic Fortuny d'aprofundir en el coneixement de la societat 
nord-africana i representar-la pictòricament de manera estricta. 

El rigor documental de les obres del pintor s'ha interpretat 
molts cops com una simple ostentació de la seva capacitat tècni- 
ca. Algun destacat estudiós com J. A. Gaya Nufio anà més enllà i 
afirmà, una mica despectivament, que les seves obres eren pràc- 
ticament material etnogràfic, atesa la seva acuradíssima i freda 
versemblança. No hi ha dubte del valor testimonial de les se- 


Retrat de Josep Tapiró reproduit 
a Heraldo de Catalunya (Reus), 
núm.198, gener de 1921. 


ves composicions, ja que copsen tots els elements significatius 
d'aquella realitat i, de fet, superen moltes de les imatges elabo- 
rades amb finalitat etnogràfica. De fet, l'obra de Tapiró s'ajus- 
ta perfectament al que, a l'època, l'acadèmic Charles Blanch i el 
crític Émile Galichon consideraven pintura etnogràfica quan es 
tractava de les obres de M. Géròme. El seu aspecte testimonial 
no exclou, però, el seu inquestionable valor artístic. Altrament, 
d'uns quants anys ençà, s'han publicat alguns treballs de recerca 
que han estudiat i valorat la pintura peninsular al Magrib i co- 
mencen a fer justícia a l'artista reusenc, considerant-lo un dels 
principals capdavanters de l'escola pictòrica africanista penin- 
sular i l'antecedent directe de l'actuació de Mariano Bertuchi 
(1884-1955), màxim representant pictòric del protectorat. En 
realitat, se li reconeix que fou el primer pintor de l'Estat que re- 
sidí al continent africà i que el representà sense tòpics literaris ni 
apriorismes falsejadors. En justícia, però, el pintor hauria d'ocu- 
par un lloc significatiu en el context internacional de la pintura 
orientalista, atesa l'extraordinària qualitat de les seves creacions 
i la transcendència que tingueren en el moment oportú. 


RR 


Josep Tapiró Baró nasqué al número 7 del carrer de Sant Pere 
Alcàntara —posteriorment carrer del pintor Llovera— de la 
ciutat de Reus, el dia 7 de febrer de 1836. Des de petit va ma- 
nifestar una vocació innata pel dibuix i a l'Escola d'Instrucció 

elemental superior, ubicada a l'antic convent de Sant Francesc, 
esdevingué deixeble de l'italià Pompilio Decapitani, que havia 
estat contractat com a professor d'aquesta disciplina. Més en- 
davant seria alumne del pintor afeccionat Domènec Soberano, 
al seu taller coincidí amb Marià Fortuny, que era dos anys més 
jove, i amb el qual, des d'aleshores, l'uní una forta amistat. 

Algunes de les primeres creacions de Tapiró i, també cal dir- 
ho, de Fortuny, foren exposades a la primera mostra artística 
col.lectiva que hi hagué a la ciutat. Havia estat organitzada pel 
Casino Reusense i tingué lloc al mes de juny de 1853. El nostre 
pintor presentà quatre olis: Retrat, Sagrada Família, Sant Agustí 
i Un pagès. La tardor d'aquell mateix any es traslladà a viure a 
Barcelona per estudiar a l'Escola de Llotja. Mentre cursava els 
estudis, esdevingué, simultàniament, deixeble directe dels pin- 
tors Claudi Lorenzale i Vicent Rodés. 

En el curs 1858-1859, Josep Tapiró es traslladà a Madrid, on 
assistí a l'acadèmia particular de Federico de Madrazo. L'ascen- 
dent de Madrazo sobre el nostre pintor fou important i, durant 
uns quants anys, a les exposicions oficials es va presentar com a 
deixeble d'ell. 

L'any 1862, ajudat per Fortuny, que ja havia obert camí, Jo- 
sep Tapiró s'instal-là a Roma. Allà s'integrà al grup de pintors 
peninsulars que residien a la Ciutat Eterna i es reunien al cafè 
Greco. Com els seus amics, per fer dibuixos del natural amb mo- 


Josep Tapiró. Retrat d'un santó darcavvi, reproduit al catàleg de l'ex- 
posició de Belles Arts i Indústries Artístiques de Barcelona de 1896. 


21 


22 


del, assistia regularment a les classes nocturnes de l'Acadèmia 
Gigi de la Via Margutta. 

Com faria anys més tard a la Porta d'Àfrica, el pintor subsis- 
tia amb la venda de composicions als marxants i als visitants de 
la ciutat, els quals volien endur-se de record alguna visió pin- 
toresca, carregada de tipisme folllòric o alguna escena d'època 
d'aparença rutilant. 

Gradualment, al llarg de la dècada dels seixanta, la trajectò- 
ria artística de Tapiró es consolidà i adquirí volada. 

A finals de setembre de 1871, es traslladà a Granada per vi- 
sitar el seu amic Fortuny. Un cop allà, tots dos artistes decidiren 
viatjar a Tànger. L'excursió descobrí a Tapiró el que, pocs anys 
més tard, seria el tema definitiu de la seva obra: la descripció 
pictòrica de la vida tradicional nord-africana i dels tipus humans 
característics tangerins. 

Tapiró rellevaria Fortuny en el desig d'endinsament en l'im- 
peri xerifà, atès que la breu estada li obrí un univers visual que 
pocs anys més tard esdevindria l'argument constant de la seva 
producció. S'instal-laria a la medina de Tànger i hi residiria fins 
al seu traspàs. Al llarg de quasi quatre dècades palesaria el món 
magribí des del seu interior. Fou, en definitiva, el cas de l'artista 
fascinat pel seu tema. Des del punt de vista formal, les darreres 
creacions orientalistes de Fortuny no tenien gaire a veure amb 
les que faria el nostre artista, en les quals sobretot destacava la 
concreció fins al mínim detall. Les del pintor de La vicaria es 


distingien per la pinzellada nerviosa, empastada i clarament vi- 
sible que modelava cromàticament tots els elements de la com- 
posició i atorgava al conjunt un aspecte vibrant. 


La vida a la petita Constantinopla 


La ciutat de Tànger, situada al límit septentrional del continent 
africà, ha estat tradicionalment la porta del Magrib i, fins a l'èpo- 
ca del protectorat, un dels pocs indrets visitables de l'imperi 
alauita. S'aixeca sobre la falda d'un turó vora mar i domina una 
àmplia badia flanquejada pels caps Espartel i Malabata. Gaudeix 
d'una posició excepcionalment estratègica a l'extrem nord del 
continent, i, per aquesta raó, se l'ha anomenat sovint la Porta 
d'Àfrica. Tanmateix, tanca pel sud l'estret de Gibraltar i esdevé la 
divisòria entre la mar Mediterrània i l'oceà Atlàntic. Una ubica- 
ció tan excepcional per força havia de condicionar la història i el 
tarannà de la ciutat. Al llarg de l'època moderna fou dominada, 
successivament, pels portuguesos, els espanyols i els anglesos. 
Aquesta circumstància imprimí un aspecte arquitectònic i urba- 
nístic divers i eclèctic, en què convivien les traces de l'actuació 
dels ocupants amb la pròpiament magribina. Al segle XVIII fou 
ja una ciutat definitivament marroquina però adquirí el rol de 
ciutat de legacions diplomàtiques i de seu dels interessos occi- 
dentals a l'imperi alauita, cosa que comportà la seva transforma- 

ció i el seu creixement sobretot al llarg de la segúent centúria. A 
inicis del segle XIX encara fou descrita pel viatger i espia Domè- 
nech Badia, conegut per Alí Bei, com una petita medina rònega 
i decadent. 

Al llarg del vuit-cents, a mesura que augmentava l'interès 
d'Europa d'expansionar-se cap al món islàmic, s'incrementà la 
presència occidental a la ciutat. A la segona meitat de la cen- 
túria, amb l'obertura del canal de Suez, el seu port es convertí 
en una escala significativa de navegació, circumstància que con- 
tribuí a donar-li el caire cosmopolita que la distingí a partir del 
canvi de segle. Així mateix, la política d'obertura a Europa pro- 
pugnada per Mulay Hassan I i el dinamisme econòmic, impulsat 
sobretot per la comunitat jueva, ajudaren al seu desenvolupa- 
ment econòmic i social. La zona residencial d'extramurs adquirí 
un aspecte europeu. 

En realitat, la ciutat era un indret atractivíssim de colpidors 
contrastos socials, culturals i ètnics, on els últims progressos 
materials convivien amb els costums més atàvics. Als carrers 
es trobaven les darreres novetats de la moda parisina i, al ma- 
teix temps, escenes com la venda d'esclaus. La població era he- 
terogènia: juntament amb la majoria musulmana, formada per 
berbers, àrabs i negres, hi vivien una important comunitat jueva 
i una colònia occidental, que a la fi de segle arribà a comptar 
amb més de deu mil ànimes. En general, les diferents cultures 
compartien l'espai urbà sense barrejar-se excessivament. La po- 


Josep EEER Núvia berber, c.1883, ES la sobre paper, 68,8 x 47,6 
cm, Barcelona, Museu Nacional d'Art de Catalunya, MNAC 043809-D 


25 


26 


blació magribina musulmana portava una vida força tradicional, 
al marge de l'expansió econòmica i, en el fons, bastant mal dis- 
posada als progressos tecnològics, als quals molts consideraven 
obra de Shaytan. Els jueus, per contra, dedicats al comerç i a les 
finances, eren fervents partidaris de la internacionalització de la 
ciutat. Els europeus, per la seva banda, regien els seus negocis, 
exercien les professions més distingides i treballaven a les lega- 
cions diplomàtiques. Eren, en realitat, els veritables beneficiaris 
de la situació. Aquest petit Orient, proper i assequible, facilitava 
les visites turístiques i possibilitava que artistes i intel.lectuals 
s'instal-lessin a la medina per poder ser espectadors del món is- 
làmic consuetudinari, sense renunciar a la manera de viure ni a 
les comoditats materials de la cultura europea. També, cal tenir 
present que el Magrib precolonial no donava gaires possibilitats 
als occidentals que el volien conèixer, cosa que convertia la ciu- 
tat en aparador de la cultura i de la vida marroquines. 

Els pintors vuitcentistes romàntics descobriren aviat la ciu- 
tat. E. Delacroix i D. Roberts foren els primers a palesar-la grà- 
ficament i pictòrica. Pel primer, Tànger fou determinant, i jun- 
tament amb Alger, seria la inspiració de la seva obra pictòrica 
orientalista. Pel paisatgista escocès David Roberts, l'experiència 
tangerina que formava part del seu periple mediterrani fou més 
breu i superficial. A partir dels anys seixanta, Tànger fou visita- 
da per nombrosos pintors de diverses nacionalitats que volien 
captar l'essència oriental de la ciutat. Tots ells cooperaren signi- 


ficativament a consolidar el mite orientalista de la Ciutat Blanca, 
com l'anomenava Pierre Loti. 

Josep Tapiró establí la seva residència dins la medina, al bu- 
lliciós carrer de la Fuente Nueva. Prop de casa, a la Hofra de Ben 
Xarlúi, al barri de Beni Ider, hi instal-là l'estudi museu on com- 
pondria la totalitat de les seves obres fins al seu traspàs. 

L'estudi i el domicili del pintor es trobaven prop del Zoco 
Chico, que és una plaça de petites dimensions situada al bell mig 
de la medina. Allí hi feia cap tothom, la qual cosa hi donava un 
aspecte bigarradament colorit i bulliciós. Amb els anys, aquest 
indret esdevindria emblemàtic pel seu aspecte multicultural. El 
tangerí Emilio Sanz comentava d'aquest lloc ple de màgia dèca- 
des més tard: 


No todo el mundo pudo percibir en el ir y venir del Zoco Chi- 
co, en sus encuentros y desencuentros, esa muy particular 
arepresentacións cuyo significado no era otro que la última 
expresión, el resumen, la esencia, de lo que Tànger era, de lo 
que Tànger fue: la fusión sin confusión de razas, culturas, re- 
ligiones, lenguas, comportamientos, costumbres. Una fusión 
milagrosamente convertida en realidad cotidiana, en realidad 
vivida, el xespectàculox que ofrecia gratis el Zoco Chico sólo 
le fue dado contemplar a algunos privilegiados.' 


1 Citat per E. Sanz: e Antonio Fuentes: un recuerdo de Tànger y un olvido de 
Espafia-, El País (Babelia), Madrid 23-8-1997. 

L'ambient colpidorament pintoresc atreia els intel.lectuals 
d'arreu, per la qual cosa s'hi inspiraren creacions artístiques i 
literàries al llarg de quasi un segle. S'hi barrejaven desordena- 
dament els musulmans tangerins, els jueus, els cabilencs de 
les rodalies, que baixaven a la ciutat a comerciar i a abastar-se, 
els negres —majoritàriament esclaus domèstics que vagareja- 
ven—, els comerciants procedents de regions meridionals que 
havien vingut amb les caravanes i els traficants d'estupefaents. Ja 
al segle XX s'hi afegiren les prostitutes, els contrabandistes, els 
aventurers de diversa mena i els turistes que ho observaven tot 
bocabadats. 


El pintor de Tànger 


Al llarg del darrer terç de segle, i en aquest context excepcio- 
nal, Tapiró conreà un costumisme semblant, en molts aspectes, 
al que havia fet anteriorment a Roma. Al Marroc, però, tenia a 
l'abast temes més estimulants. En general, en la seva producció 
tangerina cal distingir entre els quadres que presenten les esce- 
nes de la vida quotidiana i les cerimònies tradicionals en escena- 
ris minuciosament descrits, i els retrats detalladíssims de la di- 
versitat humana de la ciutat. Els darrers constitueixen el vessant 
més comercial i majoritari de la seva producció. 


En realitat, si deixem de banda l'aspecte peculiar de la temà- 
tica africanista, l'objectivisme i la importància de l'assumpte en 
les aquarel-les de Tapiró corresponen als plantejaments més nor- 
mals i comuns del realisme anecdòtic i, fins i tot, del ruralisme, 
de moda arreu d'Europa en l'últim terç de segle. De la mateixa 
manera que alguns artistes catalans pintaven de manera acurada 
iillusionista l'aspecte més lúdic i agradable de la vida burgesa, o 
d'altres copsaven el món rural amb una barreja de versemblança 
i idealisme poètic, Tapiró descrivia l'aspecte més pintoresc de 
la societat tradicional tangerina. El seu orientalisme esdevingué 
una narració acurada de l'aspecte més tradicional de l'entorn 
urbà de l'artista, que era un món aliè als europeus. 

L'any 1883 l'artista va viatjar a Londres i s'instal-là en un petit 
apartament de Golden Square. A la capital del Tàmesi comerci- 
alitzà les seves creacions a les galeries dels voltants de Picadilly 
i, fins i tot, les presentà al príncep de Gales. El dia 27 de juliol de 
1883 el diari londinenc The Morning Post, publicava: 


El senyor Tapiró, artista espanyol, íntim amic del Fortuny, ha 
arribat ú Londres procedent de Tànger, on resideix actualment 
i ha tingut l'honor de presentar a S.A.R. el príncep de Gales 
tres aquarel-les de dimensions considerables que representen 
assumptes africans. Les obres del senyor Tapiró son inques- 
tionablement del mateix estil de Fortuny tot i que la factura 
és més acabada. El senyor Tapiró que va viatjar diversos cops 
al Marroc en companyia de Fortuny, va mostrar al príncep de 

Gales les tres aquarel-les de gran format executades primorosa- 
ment. Una d'elles figura una núvia mora sumptuosament ves- 
tida amb un vestit ricament brodat, cobert el cap i el cos d'or- 
naments i joies d'or, que agrada en extrem i fou molt admirada 
per SAR. Les aquarel.les restants representen un cementiri a 
Tànger i un venedor de sal, son dues pintures magistralment 
acabades i d'un efecte prodigiós. El senyor Tapiró es proposa 
exposar les seves obres al públic, l'any vinent, a la seva tornada 
de Tànger. Les senyes del seu domicili a aquesta capital són el 
número 2 de Golden Square." 


Després d'aquesta fructífera estada a Londres, Tapiró viatjà 
a París, i tot seguit a Barcelona i Reus, on també comercialitzà 
algunes creacions. 

Al mes de gener de 1884, participà a la Primera Exposició de 
Belles Arts de la Sala Parés amb dues obres d'assumpte eclesiàs- 
tic pintades durant la seva etapa romana: El cardenal V/iseman 
visitant el Saló del Papa i Pius IX al Palau Colonna (Roma). Els 
anys segúents i fins al canvi de segle, el pintor treballava a Tànger 
els hiverns i viatjava cada primavera a la capital anglesa, on expo- 
sava amb èxit a les galeries més prestigioses. Els diaris elogiaven 
sovint les seves aquarel-les considerant-les entre el bo i millor de 
la pintura de gènere orientalista. Tanmateix, fou guardonat amb 


2 Vegeu The Morning post, Londres, 27juliol-1883, p. 4. El diari The Times també 
en dóna la notícia. Vegeu: eCourt circulars, The Times, Londres, 10-V11-1883, p. 10. 


Josep Tapiró. Preparatius del casament de la filla del xerif (Palau del 
Governador), 1878, Reproduida a La llustración Artística, 1891. 


31 


32 


premis internacionals, com la medalla única de Belles Arts de la 
VVorld's Columbian Exhibition de Chicago de 1893. 


RR X 


L'artista va gaudir de nombrosos honors oficials. Va conèixer 
personalment els reis Alfons XII i Alfons XIII, i d'ells va rebre di- 
verses distincions honorífiques, com la Creu de Carles III, l'any 
1881, i posteriorment la d'Isabel la Catòlica i la dels Hospitalaris 
de Jerusalem. 

Tot i això, la circumstància que visqués immers en el context 
africà col-laborà a l'oblit en el món artístic peninsular que sofrí 
progressivament en els darrers anys de la seva vida i sobretot 
després de la seva mort. Aleshores, el seu orientalisme comen- 
çava a ser extemporani, pertanyent a la centúria anterior. Un ar- 
ticle necrològic de La Veu de Catalunya comentava aquesta cir- 
cumstància amb els termes segients: 


Malgrat el desdeny amb que, aquí a Catalunya, en Tapiró, entre 
els artistes fou tractat, fruit segurament del desacord entre la 
seva manera d'entendre l'art i les actuals tendències, ell sentia 
un entranyable amor per la nostra terra, i en casa de Tànger hi 
trobaven generós hostatge els catalans i passava hores i hores 
parlant de Catalunya i especialment de Reus. 


3 Vegeu La Veu de Catalunya, a Pàgina Artística, núm. 199, Barcelona, 9-X- 
1913. 


Com assenyalava l'articulista, el pintor fou intransigent amb 
les tendències modernes. Potser, com va assenyalar F. Cubells, 
el fet de viure al nord d'Àfrica l'allunyà dels debats artístics del 
seu temps, cosa que li seria perjudicial, deia: 


En el dorat refugi de Tànger, en Josep Tapiró hi va trobar el 
sentit religiós del seu art honrat i pulcre, empró hi va perdre 
aquell obligat contacte que es necessari mantindre amb les fri- 
sances espirituals dels seus contemoranis." 


Tapiró sempre va mantenir els mateixos plantejaments es- 
tilístics i menystenia els corrents pictòrics més contemporanis, 
en aquest sentit, denunciava la manca de qualitat de les pintures 
modernistes que hi havia a l'Exposició Nacional de Belles Arts 
de 1908: 


estos modernistas que son la aberración del Arte, aqui hay ci- 
ertos tipos que lo hacen muy mal, sin dibujo y mal color. Entre 
ellos se han repartido los premios. 


Malgrat les circumstàncies, el pintor mai no defallí i conti- 
nuà la intensa activitat professional portant a terme noves inici- 
atives fins al seu traspàs a la tardor de 1913. 


RR X 


4 Vegeu F. Cubells Florenti: a Dels darrers temps de Josep Tapiró-, Heraldo de 
Cataluia, Barcelona, Aiio VI, núm. 198, 20-1-1921, p. S. 

$ Vegeu la carta de Tapiró al seu nebot Francesc datada a Madrid el 15 de juny 
de 1908. Arxiu de la Família Vergés, Barcelona. 

Tot fa pensar que els últims temps de Tapiró tingueren un regust 
amarg. Llavors, el Tànger que conegué en arribar al segle ante- 
rior havia pràcticament desaparegut. La ciutat s'havia europeit- 
zat del tot i convertit en un enclau internacional. S'hi edificaven 
teatres com el Cervantes, el Tívoli o l'Alcazar, s'hi feien festes 
com Carnestoltes. Els anglesos havien creat un club de criquet, 
i els espanyols un d'hípica, un casino, una penya taurina, etc. En 
general, la ciutat s'havia expansionat i havia crescut en tots els 
aspectes de—— l'activitat humana, en un sentit clarament moder- 
nitzador. 

Així mateix, la situació general del país s'havia degradat fins 
al punt de concloure en la pèrdua de la sobirania i en l'establi- 
ment dels protectorats francès i espanyol. Les contínues revoltes 
de les cabiles berbers omplien d'inquietud els occidentals resi- 
dents a Tànger. Precisament, quan traspassà Tapiró, els diaris 
tangerins es feien ressò dels enfrontaments sagnants entre les 
tropes espanyoles i les cabiles dels voltants de Ceuta i Tetuan. 
La violència i la guerra encara dominarien l'escenari marroquí 
un parell de dècades. 

L'artista tot just va morir quan el Marroc deixava de ser un 
estat sobirà i es convertia en protectorat francès i espanyol. La 
ciutat de Tànger es regiria durant dècades per un estatut inter- 
nacional i esdevindria un dels indrets més atractius del Mediter- 
rani. Hi hagué una presència continuada de literats i artistes que 
immortalitzaren, en les respectives creacions, la vida dels seus 


Josep Tapiró. Núvia, aquarel-la sobre paper, 65 x 46,5 cm, Institut Mu- 
nicipal de Museus de Reus IMMR 194. 

carrers. En els primers anys del segle XX sojornaren a la ciutat 
una sèrie de pintors d'esperit avantguardista. Ja no eren els ro- 
màntics evocadors del somni oriental, ni tampoc posseien l'es- 
perit descriptiu dels orientalistes de l'últim terç de segle. 

H. Matisse, A. Marquet, Ch. Camoin, F. Iturrino, L. Majore- 
lle, Rousseau i Sureda, entre d'altres hi viatjaren i hi palesaren 
la nova visió pictòrica avantguardista. No obstant això, la llum i 
l'acolorida vida dels carrers continuaren essent essencials en les 
obres magribines d'aquests nous creadors. 


RR 


Les vicissituds i les transformacions que ha patit la ciutat al 
llarg del segle XX, i en particular l'abandó que ha sofert durant 
les darreres dècades, ha comportat que quasi s'hagi esborrat la 
memòria d'aquest artista. A Reus se li dedicà un carrer i, a inicis 
de 1915, es creà l'Acadèmia Tapiró acon la esperanza de poner 
el germen para una asociación artística y de tributar, en lo que 
cabe el testimonio de admiración al artista eminente orgullo de 
nuestra patriax. Durant la Segona República, l'Ajuntament de 
Reus va imprimir moneda amb el seva efígie. Posteriorment, la 
Diputació de Tarragona establí el prestigiós premi Tapiró, que 
encara s'atorga actualment. També es va donar el seu nom a un 
institut de batxilerat de la capital del Baix Camp. Ja en els darrers 
anys, diversos treballs han començat a valorar de manera rigoro- 
sa la importància de l'aportació de la seva obra en la pintura del 
segle XIX. 


Novetats editorials 

La trajectòria ideològica de Cels Gomis i Mestre (Reus, 1841—Barcelona, 1915) mostra 
unes constants que són presents en tots els àmbits de la seva extensa producció, formada 
perarticles polítics, treballs excursionistes i folllòrics, creacions literàries i manuals ped- 
agògics. De l'anarquisme al foltlore estudia la biografia d'aquest folllorista i en reivindica 
la seva importància tenint en compte tots aquests vessants, així com la seva trajectòria 
vital, que cal situar dins una època agitada del nostre país, políticament parlant, però 
també cultural, en els anys de naixement de l'interès pel folllore. 


Tarragona: Universitat Rovira i Virgili, 2013 . 214 pàg. - 17 x 24 cm - Rústica . ISBN 
978-84-8424-244-4 . 18 € 

JOSEP TAPIRÓ 
PINTOR DE TÀNGER 


Josep Tapiró, pintor de Tànger, és el primer número d'una nova sèrie de monografies que 
el Museu Nacional d'Art de Catalunya vol dedicar a la posada en valor i recuperació 
d'artistes del nostre país que, malgrat la indubtable vàlua i rellevància de la seva obra, no 
han estat mai objecte d'exposició ni publicació. Aquest llibre presenta el rigorós treball 
de recerca de Jordi À. Carbonell sobre la producció i la trajectòria vital de Josep Tapiró 
i Baró (Reus, 1836 — Tànger, 1913), el gran aquarel.lista orientalista, amic des de la in- 
fantesa de Fortuny, que va residir a Tànger la major part de la seva vida on va retratar els 
personatges més pintorescos de la societat musulmana amb un realisme quasi científic. 


Barcelona: Museu Nacional d'Art de Catalunya / Tarragona: Universitat Rovira i Virgili, 
2014. 224 pàg. - 21 x 24 cm - Rústica . ISBN: 978-84-8043-218-4 (MNAC) ISBN: 978- 
84-8424-270-3 (URV) 


39 


40 


INSULAR CORAZÓN 
Virgilio Pibera 
1912-2012 


— 
—— 


Fabrica dr Mamet Virmre Y amperr 


VTurv 


aUno de los cansados ritos que impone la tradición es la conmemoración de un cen- 
tenario: ya sea éste el natalicio de un escritor o la celebración de una fecha. Pero més 
allà de la marca temporal que apenas lo ilumina para desaparecer, la obra del escritor 
perdura en la memoria de los lectores construyendo su identidad civil frente a la imagi- 
naria épica colectiva de la Historia. La única geografia que el escritor conoce, aquél que 
escribe y se escribe, es la libertad. 


Tarragona: Universitat Rovira i Virgili, 2013 . 209 pàg. . 17 x 24 cm . Rústica . ISBN 
978-84-8424-238-3 - 18 € 


La guerra del Francès (1808-1814) no és un fenomen aillat del procés històric: té unes 
arrels i unes consequències, i per aquest motiu cal inserir-la en el marc de la crisi de 
l'antic règim i de la revolució liberal, que abasta el darrer terç del segle xVIII i la primera 
meitat del segle xix. Tot i que la guerra del Francès no és l'inici ni el final de res, és un 
moment clau de trencament entre el vell i el nou règim. Aquest llibre pretén ser una 
anàlisi polièdrica d'aquest complex fenomen que anomenem guerra del Francès. Una 
anàlisi que, a través dels diversos treballs que s'hi recullen, comprèn els diversos plans 
espacials en què es desenvolupa i temàtics. Per tot plegat esdevé una eina útil, 200 anys 
després dels fets, per conèixer millor aquest període decisiu de la nostra història con- 
temporània. 


Tarragona: Universitat Rovira i Virgili, 2013 . 195 pàg. . 17 x 24 cm . Rústica - 
ISBN 978-84-8424-246-8 - 18 € 

Els límits temporals són els usuals en la historiografia literària alemanya. La primera 
d'aquestes fites es justifica pel gran canvi que es produeix en el conjunt de la mentalitat 
europea a final del segle xVII i principi del xVIII: la transició de la cultura cortesana 
barroca a la cultura burgesa de la Il.lustració. Aquest canvi de mentalitat es manifesta 
fonamentalment en la substitució de la tensió característica de la cultura barroca per la 
dedicació a l'estudi dels problemes d'aquest món i de les possibilitats d'actuar racional- 
ment per resoldre'ls i, així, millorar les possibilitats de benestar de la humanitat, idea 
central que caracteritza la cultura moderna de la Il.lustració. Alguns conceptes i idees 
d'aquesta època perduren encara avui en dia, però la Primera Guerra Mundial s'entén 
com la fita que separa, d'una manera semblant, la cultura moderna de la contemporània. 


Tarragona: Universitat Rovira i Virgili, 2013 - 170 pàg. - 17 x 24 cm - Rústica - ISBN 
978-84-8424-256-7 . 14 € 


GAL 


lres tractats 


sobre l'art de la medicina 


En aquest volum Joana Zaragoza i Gras posa un gra de sorra al coneixement de la figura 
de Galè amb tres dels seus escrits filosòfics: Exhortació a la medicina o Protrèptic, Sobre 
la millor doctrina i Sobre les escoles: consells als qui s'inicien. El rerefons dels tres tractats 
és el mateix: la paideia, és a dir, l'educació, l'eina mitjançant la qual els homes de la so- 
cietat grega es formaven com a individus, en aquest cas adreçat als alumnes que un dia 
arribarien a ser metges. 


Tarragona: Universitat Rovira i Virgili, 2013 . 132 pàg. . 17 x 24 cm . Rústica . ISBN 
978-84-8424-255-0 - 14 € 

Edició no venal 


JosEP TAPIRÓ 1 BARÓ ha estat un dels artistes més 
internacionals del nostre art vuitcentista. Les se- 


ves aquarelles foren molt valorades per l'extraor- 
dinària versemblança. Altrament, fou el primer 
pintor peninsular installat a la ciutat de Tànger de 
forma permanent. Residí a la seva medina des de 
l'any 1877 fins al seu traspàs, el quatre d'octubre 
de 1913. Des d'aquest indret féu un acostament 
quasi científic a la societat musulmana, cosa que 
ha convertit la seva obra en un significatiu do- 
cument testimonial d'un món que estava a punt 
de transformar-se profundament per culpa de la 
pressió expansionista europea. 

